રફાળા જેવા સૌરાષ્ટ્રના ગામડેથી દાયકાઓ પહેલા આંખોમાં સપના, હૈયામાં હિંમત અને બાવડામાં પરિશ્રમ લઈને સવજીભાઈએ ભણવા ને સાહસ કરવાની યાત્રા શરુ કરી. સુરતમાં સ્થાયી થઇ કમાયા પણ ભોગવવાને બદલે દેશદાઝથી પ્રેરિત થઇ મેળવેલું બધું રાષ્ટ્રસેવા માટે ગુપ્તદાન કરી દીધું. પોતે જ ઉભી કરેલી સોસાયટીમાં ભાડે રહેવા આવતા રહ્યા સામાજિક કર્તવ્ય નિભાવવા ! પણ દીકરી-દીકરો મોટા થયા ત્યારે કૌટુંબિક જવાબદારી માટે ફરી વ્યવસાયમાં ઝુકાવ્યું. પોતાના પરિવારની દીકરીઓના ય રંગેચંગે ગાંઠનું ગોપીચંદન કરીને, કરિયાવરમાં પુસ્તકો આપીને લગ્ન કર્યા. પણ પોતાની ઘેર યુવાન સંતાનો હોવા છતાં એમના લગ્નને બદલે એમના મનમાં બીજો જ માંડવો આકાર લેતો હતો. અને એ સાકાર થયાની ઘડી હવે આવી રહી છે.